VEGA præsenterer
**Ida Gard til VEGA med anmelderrost nyt album**

*Den danske sangerinde sendte den 16. september sit andet album* Doors *på gaden, og den svære to’er er blevet taget rigtig godt imod. Oplev Ida Gards underspillede danske og frembusende amerikanske sange den 12. oktober i Lille VEGA.*

Der kan være pres på album nummer to, når det første album er blevet rost af musikanmelderne og bestod af hits som ”[You’ve Got Some Explaining To Do](http://www.youtube.com/watch?v=6mokJ6hodXI)” og ”Nothing’s Wrong Song”. Men den svære toer har kun været en myte for [Ida Gard](http://www.idagardmusic.com/) - i hvert fald hvis man kigger på modtagelsen af hendes nyeste album, *Doors*, som udkom den 16. september ledsaget af en god releasefest i Ideal Bar.

**Det underspillede danske og det frembusende amerikanske**

[Gaffa](http://gaffa.dk/anmeldelse/75906) giver *Doors* fire stjerner og fremhæver albummet som et bundsolidt pop-album ”*med intelligente, ærlige og finurlige tekster, der overrasker og holder lytterens opmærksomhed fanget*”. [Berlingske](http://www.b.dk/musik/med-talent-og-faa-midler) udnævner den tidligere vinder af P3s KarriereKanonen, Ida Gard, som ren rå talentmasse, der repræsenterer en gren af dansk musik, som udstråler kvalitet og professionalisme og opnår meget med få midler.

Ida Gard tog til New York for at skrive og indspille numrene til *Doors,* og det kan man høre i musikken, som indeholder det både underspillede danske og det frembusende amerikanske. Det klassiske klaverspil er skiftet ud med synth og et mere elektronisk udtryk, og det har givet musikken mere luft under vingerne.

**Turné rundt i Danmark**

*Doors* er opfølger til debutalbummet *Knees, Feet & the Parts We Don´t Speak Of*, som udkom sidste år, og som bl.a. modtog fem stjerner i Gaffa. Det nye album bliver fulgt op af en turné med band rundt om i Danmark, og den omfatter bl.a. en koncert i Lille VEGA den 12. oktober, hvor man kan nyde endnu mere af Ida Gards skæve singer/songwriting.

**Fakta om koncerten:**

Ida Gard

Lørdag den 12. oktober 2013 kl. 20.00

Lille VEGA, Enghavevej 40, 1674 København V

130 kr. + gebyr

Forsalg via VEGAs hjemmeside og Billetnet.

Læs mere på <http://vega.dk/arrangementer/ida-gard-11901.html>

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

nl@vega.dk - 3326 0953